
Betegtájékoztató: Információk a felhasználó számára

Cefalexin Reiwa Healthcare 250 mg por belsőleges szuszpenzióhoz
[bookmark: _GoBack]
cefalexin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1.	Milyen típusú gyógyszer a Cefalexin Reiwa Healthcare 250 mg por belsőleges szuszpenzióhoz (a továbbiakban Cefalexin Reiwa Healthcare) és milyen betegségek esetén alkalmazható?
2.	Tudnivalók a Cefalexin Reiwa Healthcare szedése előtt
3.	Hogyan kell szedni a Cefalexin Reiwa Healthcare-t?
4.	Lehetséges mellékhatások
5.	Hogyan kell a Cefalexin Reiwa Healthcare-t tárolni?
6.	A csomagolás tartalma és egyéb információk


1.	Milyen típusú gyógyszer a Cefalexin Reiwa Healthcare és milyen betegségek esetén alkalmazható?

A cefalexin egy antibiotikum. Az cefalosporinoknak nevezett antibiotikumok csoportjába tartozik. 

A cefalexin úgy fejti ki hatását, hogy elpusztít bizonyos típusú baktériumokat, amelyek embereknél különböző fertőzéseket okozhatnak. Mint minden antibiotikum, a cefalexin csak bizonyos típusú baktériumokat képes elpusztítani, így csak bizonyos típusú fertőzések kezelésére alkalmas.

A cefalexin a következő fertőzések kezelésére alkalmazható felnőtteknél:
· a fül bakteriális fertőzése (középfülgyulladás);
· a garat bakteriális fertőzései;
· tüdőfertőzések és légúti fertőzések;
· szövődménymentes húgyhólyagfertőzés (húgyhólyaggyulladás);
· szövődménymentes vesefertőzések és prosztatafertőzések;
· szövődménymentes bőrfertőzések;
· fogászati fertőzések.


2.	Tudnivalók a Cefalexin Reiwa Healthcare szedése előtt

Ne szedje a Cefalexin Reiwa Healthcare-t:
· ha allergiás a cefalexinre vagy a gyógyszer (6. pontban felsorolt) egyéb összetevőjére;
· ha allergiás (túlérzékeny) a cefalosporin csoportba tartozó antibiotikumokra;
· ha korábban már előfordult Önnél hirtelen jelentkező és súlyos túlérzékenységi reakciói a penicillinre vagy bármely más típusú béta-laktám antibiotikumra.

Figyelmeztetések és óvintézkedések
A Cefalexin Reiwa Healthcare szedése előtt beszéljen kezelőorvosával vagy gyógyszerészével:
· ha bármikor volt már allergiás reakciója a cefalexinre, cefalosporinokra, penicillinekre vagy bármely más gyógyszerre;
· ha a cefalexin szedése során vagy után Önnél súlyos vagy elhúzódó hasmenés jelentkezik;
· ha súlyos vesebetegégben szenved (az adag csökkentésére lehet szükség);
· ha korábban súlyos bőrkiütés vagy bőrhámlás, hólyagosodás és/vagy szájsebesedés alakult ki Önnél a cefalexin vagy más antibakteriális szerek szedését követően.

Amennyiben Önnél vérvizsgálatot vagy vizeletvizsgálatot terveznek végezni, tájékoztassa erről kezelőorvosát, mivel a cefalexin megváltoztathatja ezen vizsgálatok eredményeit.
A cefalexin alkalmazásával összefüggésben akut generalizált exanthemás pusztulózis (AGEP) előfordulásáról számoltak be. Az AGEP a kezelés megkezdésekor kiterjedt, vörös, hámló kiütés formájában jelentkezik, amely bőr alatti duzzanatokkal, hólyagokkal és lázzal jár. Leggyakoribb előfordulási helyek: elsősorban a bőrredőkben, a törzsön és a felső végtagokon jelenik meg. E súlyos bőrreakció kialakulásának kockázata a kezelés első hetében a legnagyobb. Amennyiben súlyos bőrkiütést vagy e bőrtünetek valamelyikét észleli magán, azonnal hagyja abba a cefalexin szedését, és beszéljen kezelőorvosával vagy kérjen orvosi segítséget.

Egyéb gyógyszerek és a Cefalexin Reiwa Healthcare
Feltétlenül tájékoztassa kezelőorvosát a jelenleg vagy nemrégiben szedett, valamint szedni tervezett egyéb gyógyszereiről, beleértve a vény nélkül kapható gyógyszereket is. Ez azért szükséges, mert ezek kölcsönhatásba léphetnek a cefalexinnel.

Különösen fontos, hogy tájékoztassa kezelőorvosát vagy gyógyszerészét, ha Ön a következő gyógyszerek bármelyikét szedi:
· probenecid (köszvény kezelésére alkalmazott gyógyszer). A probenecid növelheti a cefalexin mennyiségét a vérében, ezért Önnek alacsonyabb adagra lehet szüksége, ha probenecidet is szed;
· metformin (cukorbetegség kezelésére alkalmazott gyógyszer), mivel a cefalexin növelheti a metformin mennyiségét a vérében;
· aminoglikozidok, vankomicin és egyéb cefalosporinok (fertőzések kezelésére alkalmazott gyógyszerek);
· furoszemid (a vizeletürítést fokozó gyógyszer);
· fehérvérűség (leukémia) kezelésére alkalmazott gyógyszerek.

A laboratóriumi vizsgálatokra gyakorolt hatások
Amennyiben Önnél vérvizsgálatot vagy vizeletvizsgálatot terveznek végezni, tájékoztassa kezelőorvosát, hogy Cefalexin Reiwa Healthcare szuszpenziót szed, mivel a Cefalexin Reiwa Healthcare megváltoztathatja ezen vizsgálatok eredményeit.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

A Cefalexin Reiwa Healthcare terhesség alatt csak a kezelőorvos előzetes előny/kockázat értékelését követően adható, különösen a terhesség első trimesztere (első 3 hónapja) alatt.

A készítmény hatásai a gépjárművezetéshez és a gépek kezeléséhez szükséges képességekre
A Cefalexin Reiwa Healthcare szédülést, izgatottságot, hallucinációt vagy zavartságot okozhat, ezért legyen óvatos gépjárművezetés vagy a gépek kezelése közben.

[bookmark: _Hlk97568474]A Cefalexin Reiwa Healthcare laktózt tartalmaz
Ez a gyógyszer 1161,1 mg laktóz-monohidrátot tartalmaz tasakonként. Amennyiben kezelőorvosa korábban már figyelmeztette Önt, hogy bizonyos cukrokra érzékeny, beszéljen kezelőorvosával, mielőtt elkezdi szedni ezt a gyógyszert.

A Cefalexin Reiwa Healthcare aszpartámot tartalmaz
Ez a gyógyszer 10 mg aszpartámot tartalmaz tasakonként. Az aszpartám egy fenilalanin forrás. Ártalmas lehet, ha Ön egy ritka genetikai rendellenességben, fenilketonúriában szenved, melynek során a fenilalanin felhalmozódik a szervezetében, mert nem tudja azt megfelelően eltávolítani.

A Cefalexin Reiwa Healthcare tartrazint tartalmaz
A tartrazin allergiás reakciókat okozhat.

A Cefalexin Reiwa Healthcare szulfitot tartalmaz, ami ritkán súlyos túlérzékenységi reakciókat és hörgőgörcsöt okozhat.


[bookmark: _Hlk98064074]3.	Hogyan kell szedni a Cefalexin Reiwa Healthcare-t?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

[bookmark: _Hlk97627726]Fordítsa meg a tasakot, és ujjával a tasakot óvatosan megütögetve lazítsa fel a port; öntse a port egy pohárba, adjon hozzá 5 ml vizet, és keveréssel szuszpendálja. Az 5 ml szuszpenziót körülbelül 150 ml vízzel vegye be.
Az elkészített szuszpenzió 60 percig stabil. Az elkészített szuszpenzió sárga színű.

Adagolás
Felnőttek és idősek:
Az ajánlott adag naponta 1–4 g szájon át, több részre elosztva.

A legtöbb fertőzés 8 óránként adott 500 mg‑os adaggal kezelhető. A bőr és a lágyszövetek fertőzései, torokgyulladás (Streptococcusok okozta torokgyulladás) és a húgyutak enyhe fertőzései (például húgyhólyaggyulladás) esetén a szokásos adag 250 mg 6 óránként, vagy 500 mg 12 óránként. 

Súlyosabb fertőzés esetén nagyobb adagra lehet szükség. Súlyos vesebetegségekben szenvedő betegeknek csökkentett adagra van szükségük.

Ha az előírtnál több Cefalexin Reiwa Healthcare-t vett be
Ha az előírtnál több Cefalexin Reiwa Healthcare-t vett be, azonnal forduljon kezelőorvosához, gyógyszerészéhez vagy keresse fel a legközelebbi kórházi sürgősségi osztályát. 

Ha elfelejtette bevenni a Cefalexin Reiwa Healthcare-t
Ne vegyen be kétszeres adagot a kihagyott adag pótlására.

Ha idő előtt abbahagyja a Cefalexin Reiwa Healthcare szedését
A kezelőorvosa által előírt összes tasakot vegye be. Ne hagyja abba a szedésüket, még akkor sem, ha jobban érzi magát.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Ha az alábbi súlyos mellékhatások bármelyike jelentkezik Önnél, hagyja abba a gyógyszer szedését és azonnal mondja el kezelőorvosának, vagy keresse fel a legközelebbi kórház sürgősségi osztályát:

· az arc, az ajkak, a nyelv vagy a torok duzzanata (angioödéma) (ritka mellékhatás – 1000 betegből legfeljebb 1‑et érinthet);
· hirtelen jelentkező allergiás reakció, mely légszomjjal, kiütéssel, zihálással és vérnyomáseséssel jár (ritka mellékhatás);
· viszkető foltok vagy kiütés a karokon és a lábakon, vagy súlyos, kiterjedt, hólyagos bőrkiütés (eritéma multiforme, Stevens–Johnson-szindróma) (ritka mellékhatás);
· láz, torokfájás és ízületi fájdalom, melyet súlyos hólyagosodás, hámlás és vörös bőrkiütés kísér (toxikus epidermális nekrolízis) (ritka mellékhatás);
· súlyos vagy elhúzódó hasmenés. Ez egy súlyosabb állapot (álhártyás vastagbélgyulladás) tünete is lehet (ritka mellékhatás).

A következő mellékhatásokról is beszámoltak:

Gyakori mellékhatások (10 betegből legfeljebb 1‑et érinthet)
· hányinger és hasmenés.

Nem gyakori mellékhatások (100 betegből legfeljebb 1‑et érinthet)
· a májműködését jelző vérvizsgálati értékekben bekövetkező változások;
· bizonyos típusú fehérvérsejtek számának növekedése;
· kiütés, csalánkiütés és viszketés.

[bookmark: _Hlk97575976]Ritka mellékhatások (1000 betegből legfeljebb 1‑et érinthet)
· vérképelváltozások: egyes vérsejtek számának csökkenése (amelynek tünetei lehetnek például: új fertőzések és könnyen jelentkező véraláfutás vagy vérzés), beleértve a véralvadáshoz szükséges kis sejteket (vérlemezkék); a vörösvértestek szétesése következtében kialakuló vérszegénység (hemolitikus anémia), amely súlyos is lehet;
· fejfájás, szédülés;
· hasi fájdalom, hányás, emésztési zavarok;
· vesegyulladás;
· a nemi szervek vagy a végbél viszketése, hüvelygyulladás (vaginitisz);
· fáradtság;
· májgyulladás, valamint a bőr és a szemek sárgás elszíneződése (sárgaság).

Nem ismert gyakoriságú mellékhatások (a gyakoriság a rendelkezésre álló adatokból nem állapítható meg)
· a vizeletcukorszint meghatározására használt vizsgálatok és az úgynevezett Coombs‑teszt eredményeinek megváltozása,
· ízületi fájdalom vagy gyulladás;
· egyéb kórokozók által okozott fertőzések (például gombás fertőzés fordulhat elő);
· hallucináció, izgatottság, zavart állapot;
· a kezelés megkezdésekor kialakuló, lázzal járó vörös, pikkelyes, kiterjedt bőrkiütés, bőr alatti duzzanatokkal és hólyagokkal (akut generalizált exantémás pusztulózis). Ha ezek a tünetek jelentkeznek Önnél, hagyja abba a cefalexin szedését és azonnal beszéljen kezelőorvosával, vagy kérjen orvosi segítséget. Lásd a 2. pontot is.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Cefalexin Reiwa Healthcare-t tárolni?

A gyógyszer gyermekektől elzárva tartandó!

Ez a gyógyszer nem igényel különleges tárolási hőmérsékletet.

A fénytől való védelem érdekében az eredeti csomagolásban tárolandó.

A csomagoláson feltüntetett lejárati idő (EXP) után ne szedje ezt a gyógyszert. A lejárati idő az adott hónap utolsó napjára vonatkozik.

Ne alkalmazza ezt a gyógyszert, ha a bomlás látható jeleit észleli.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Cefalexin Reiwa Healthcare?
A készítmény hatóanyaga a cefalexin.
250 mg cefalexint tartalmaz (263 mg cefalexin-monohidrát formájában) tasakonként.

Egyéb összetevők:
laktóz-monohidrát
hipromellóz 2910
FD&C Yellow 5 (Tartrazin E102)
eper aroma
málna aroma
tutti frutti aroma
aszpartám
vízmentes kolloid szilícium-dioxid 200
talkum.

Milyen a Cefalexin Reiwa Healthcare külleme és mit tartalmaz a csomagolás?
A Cefalexin Reiwa Healthcare 250 mg por belsőleges szuszpenzióhoz törtfehér vagy sárgás, ízesített, száraz por.
A por alumínium-papír fóliatasakokba van csomagolva. Egy doboz 12 tasakot tartalmaz.

A forgalomba hozatali engedély jogosultja
[bookmark: _Hlk168476623]Reiwa Healthcare S.L.
Carretera de Fuencarral 22. 
28108, Alcobendas Madrid
Spanyolország

Gyártó
Netpharmalab Consulting Services S.L
Carretera de Fuencarral, 22
28108 – Alcobendas
Madrid
Spanyolország

OGYI-T-23688/02	12×	alumínium-papír fóliatasak

Ezt a gyógyszert az Európai Gazdasági Térség tagállamaiban az alábbi neveken engedélyezték:
Magyarország	Cefalexin Reiwa Healthcare 250 mg por belsőleges szuszpenzióhoz
Németország	Cefalexin Reiwa Healthcare 250 mg Pulver zur Herstellung einer Suspension zum Einnehmen
Spanyolország	Cefalexina Reiwa Healthcare 250 mg polvo para suspensión oral EFG

A betegtájékoztató legutóbbi felülvizsgálatának dátuma: 2024. szeptember.
NNGYK/GYSZ/40860/2024

